Kien ta' pjaċir għalija llum li nitkellmu mal-Prim Ministru Suga. Il-Ġappun huwa sieħeb tal-istess fehma, u alleat ewlieni għall-UE. Il-valuri tal-multilateraliżmu, id-demokrazija u l-istat tad-dritt jgħaqqduna. U din is-sena niċċelebraw l-20 anniversarju tas-sħubija strateġika tagħna. Fi ftit ġimgħat oħra, ser niltaqgħu fis-summit tal-G7 fir-Renju Unit. Illum kellna l-opportunità li niffukaw fuq tliet oqsma ewlenin: l-ewwel nett, il-kwistjonijiet globali bħall-COVID-19 u t-tibdil fil-klima; it-tieni, ir-relazzjoni bilaterali tagħna mal-Ġappun; u t-tielet, il-politika barranija u ta' sigurtà. L-ewwel prijorità komuni tagħna hija li negħlbu l-COVID-19 u li niżguraw irkupru sostenibbli u inklużiv. L-Unjoni Ewropea għandha rwol ewlieni. Aħna l-akbar esportatur ta' vaċċini u flimkien mal-Ġappun aħna impenjati bis-sħiħ lejn il-COVAX. Il-ġimgħa d-dieħla, il-Prim Ministru Suga ser jospita s-summit b'appell għal wegħdiet ta' donazzjonijiet lill-COVAX, u nittamaw li dawn l-isforzi ser jgħinu biex jiġu żgurati riżorsi suffiċjenti biex jitlaqqmu 30% tal-popolazzjoni tad-dinja sal-aħħar ta' din is-sena. U l-UE qed tippjana li tqassam mill-inqas 100 miljun doża ta' vaċċini din is-sena. Huwa essenzjali li l-ktajjen tal-provvista jinżammu miftuħa. Irridu nkunu lesti wkoll għal pandemiji futuri. Jiena pproponejt flimkien ma' Dr Tedros, trattat internazzjonali dwar il-pandemiji fil-qafas tad-WHO. Nixtieq nirringrazzja lill-Prim Ministru Suga għall-appoġġ tiegħu. Iddiskutejna wkoll l-isfidi l-kbar tat-tibdil fil-klima u t-telf tal-bijodiversità. U llum ilħaqna stadju importanti ġdid: l-Alleanza Ekoloġika UE-Ġappun. Huwa l-impenn tagħna li nkunu minn ta' quddiem fin-newtralità klimatika sal-2050 u din l-alleanza ambizzjuża ser tagħti spinta lill-kooperazzjoni f'ħafna oqsma: it-tranżizzjoni enerġetika, in-negozju, il-kooperazzjoni regolatorja, l-innovazzjoni, il-protezzjoni ambjentali u l-finanzjament sostenibbli. Iddiskutejna wkoll it-trasformazzjoni diġitali tas-soċjetajiet tagħna. L-UE trid tagħmel l-10 snin li ġejjin id-deċennju diġitali tagħna. Ser naħdmu mal-Ġappun fuq teknoloġiji emerġenti, materjali kritiċi, 5G, 6G, intelliġenza artifiċjali, data u pjattaformi. U din ser tagħti spinta lill-kompetittività kemm tal-UE kif ukoll tal-Ġappun u tistabbilixxi standards f'fora multilaterali. Iddiskutejna wkoll ir-relazzjonijiet bilaterali tagħna. L-implimentazzjoni sħiħa tal-ftehimiet ta' sħubija ekonomika tagħna biex tingħata spinta lill-investiment kummerċjali bilaterali għandha tibqa' l-prijorità konġunta tagħna. Il-Ġappun huwa l-ewwel sieħeb tal-konnettività tal-UE u jrid ikompli jagħmel progress konkret fi proġetti ta' infrastruttura ta' standard għoli f'pajjiżi terzi. Għandna nlestu n-negozjati tagħna tal-hekk imsejjaħ "ftehim orizzontali" dwar it-trasport bl-ajru mill-aktar fis possibbli. U qed inrawmu l-kooperazzjoni fis-setturi tar-riċerka u l-innovazzjoni industrijali u tal-ispazju. Dan jinkludi l-possibbiltà li l-Ġappun ikun assoċjat mal-programm ta' riċerka Orizzont Ewropa. Saħħaħna wkoll il-kooperazzjoni tagħna fis-sigurtà u d-difiża. L-UE ddeċidiet li ssaħħaħ il-fokus strateġiku tagħha fuq ir-reġjun Indo-Paċifiku. Għandna interess qawwi li nintensifikaw, mal-Ġappun, il-kooperazzjoni tagħna fis-sigurtà marittima, il-kooperazzjoni teknoloġika, iċ-ċibersigurtà, id-diżinformazzjoni, u li nippromwovu l-valuri u l-prinċipji fundamentali fir-reġjun. Peress li d-drittijiet tal-bniedem u d-demokrazija huma taħt attakk madwar id-dinja, l-UE u l-Ġappun rridu nikkoordinaw l-azzjonijiet tagħna. Iddiskutejna wkoll sensiela ta' affarijiet reġjonali, inkluż is-sitwazzjoni fil-Lvant u fin-Nofsinhar tal-Baħar taċ-Ċina, ir-RDPK, l-Iran u l-PAKK, il-Myanmar, l-Ukrajna, ir-Russja u ċ-Ċina. Nistennew bil-ħerqa l-laqgħa tagħna li jmiss f'Tokyo biex insaħħu aktar ir-relazzjoni tagħna bejn l-UE u l-Ġappun. Ara l-paġna tal-laqgħa